Pranešimas apie 2014 m. liepos 16 d. posėdį 
2014 m. liepos 16 d. įvyko Komisijos posėdis, kuriame buvo nagrinėjami šie klausimai:
1. Kęstučio Vilkausko peticijos „Dėl Lietuvos Respublikos atmintinų dienų įstatymo 1 straipsnio 2 dalies pakeitimo“ nagrinėjimas iš esmės.
2. Kęstučio Vilkausko peticijos „Dėl Lietuvos Respublikos vaiko teisių apsaugos pagrindų įstatymo 44 straipsnio papildymo“ nagrinėjimas iš esmės.
3. Dėl Kristinos Česnauskienės kreipimosi „Dėl Lietuvos Respublikos 163 straipsnio 4 dalies ir 440 straipsnio 2 dalies prieštaravimo Lietuvos Respublikos Konstitucijos 30 straipsniui“.
4. Dėl Vytauto Kairio prašymo „Dėl savanorio statuso nesuteikimo ir žmogaus teisių pažeidimo“.
Pirmuoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos atmintinų dienų įstatymo 1 straipsnio 2 dalies pakeitimo“ pateiktą pasiūlymą į Atmintinų dienų įstatymo 1 straipsnio 2 dalį įrašyti atmintiną liepos 17-ąją dieną – katalikiškos Lietuvos karalystės paskelbimo dieną. 
Komisija šį sprendimą priėmė, atsižvelgusi į Lietuvos Respublikos švietimo ir mokslo ministerijos pateiktą nuomonę ir manydama, kad katalikiškos Lietuvos karalystės paskelbimo diena nėra esminis Lietuvos Valstybingumo atkūrimo faktas. Tai prieštarautų ir atmintinų dienų apibrėžimui, kuris yra nustatytas Atmintinų dienų įstatymo 1 straipsnyje – „Atmintina diena – reikšminga diena, susijusi su esminiais Lietuvos valstybingumo kūrimo ir įtvirtinimo faktais ir (ar) įvykiais, visuotinių vertybių propagavimu, atminimo kultūros ir gyvosios istorijos išsaugojimu“. Be to, ši diena savo esme sutaptų su liepos 6-ąja – Valstybės (Lietuvos karaliaus Mindaugo karūnavimo) diena.
[bookmark: _GoBack]Antruoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos vaiko teisių apsaugos pagrindų įstatymo 44 straipsnio papildymo“ pateiktą pasiūlymą į Lietuvos Respublikos vaiko teisių apsaugos pagrindų įstatymo 44 straipsnį įrašyti 3 punktą: „Tėvams ar kitiems teisėtiems vaiko atstovams draudžiama vartoti alkoholinius gėrimus ir rūkyti nepilnamečių vaikų akivaizdoje.“
Komisija šį sprendimą priėmė, atsižvelgusi į Lietuvos Respublikos sveikatos apsaugos ministerijos pateiktą nuomonę ir manydama, kad siūloma nuostata yra deklaratyvi. 
Iš esmės neprieštaraujant griežtesnių priemonių, siekiant apsaugoti vaiką nuo alkoholio ir tabako poveikio, nustatymui, manytina, kad ne tik tėvams ar kitiems vaiko teisėtiems atstovams, bet ir visiems suaugusiems asmenims vaikų akivaizdoje vartoti alkoholinius gėrimus ir rūkyti nederėtų. 
Pažymėtina, kad nustačius tokį draudimą, praktiškai būtų neįmanoma kontroliuoti tokio draudimo įgyvendinimą.  
Trečiuoju klausimu buvo priimtas sprendimas Kristinos Česnauskienės kreipimąsi „Dėl Lietuvos Respublikos 163 straipsnio 4 dalies ir 440 straipsnio 2 dalies prieštaravimo Lietuvos Respublikos Konstitucijos 30 straipsniui“ pripažinti peticija ir priimti ją nagrinėti.
Peticijoje, „atsižvelgus į išdėstytas faktines bylos aplinkybes ir nurodytus teisinius argumentus darytina išvada, kad nagrinėjamos bylos atveju nėra tinkamai užtikrinamos asmens teisės į teismą, t.y. teisė į apeliaciją. Iš aptartų BPK nuostatų matyti, kad nėra tinkamai sureglamentuota kreipimosi į apeliacinę instanciją tvarka, nėra tinkamai nurodyta ar galima kreiptis į Lietuvos Aukščiausiąjį Teismą apeliacine tvarka“, siūloma „pakeisti Lietuvos Respublikos baudžiamojo proceso kodekso 163 straipsnio 4 dalį ir 440 straipsnio 2 dalį“.
Ketvirtuoju klausimu, vadovaujantis Lietuvos Respublikos peticijų įstatymo 1 straipsnio 3 dalimi ir 2 straipsnio 4 dalimi, buvo priimtas sprendimas Vytauto Kairio prašymo nenagrinėti Peticijų įstatymo nustatyta tvarka, kadangi jame pateikto prašymo „pagelbėti, atstatyti“ pareiškėjo „žmogaus teises bei apginti pažemintą garbę ir orumą“, padėti jam „išsprendžiant tarp jo ir LGGRT-o kilusį ginčą“, „suprasti (...) išdėstytus klausimus, dėl nuopelnų tinkamumo pokario metais, kovojant už Tėvynės laisvę, bei kario savanorio statuso nesuteikimo“ nagrinėjimas nepriklauso Komisijos kompetencijai.
Taip pat pareiškėjas informuotas apie tai, kad pasipriešinimo nacistinės Vokietijos ir Sovietų Sąjungos okupaciniams režimams dalyvių – karių savanorių ir laisvės kovų dalyvių bei jiems prilygintų asmenų pasipriešinimo dalyvių teisinio statuso pripažinimo kriterijus nustato Lietuvos Respublikos pasipriešinimo 1939-1990 metų okupacijoms dalyvių teisinio statuso įstatymas Nr. VIII-97. 
Šio įstatymo 7 straipsnio 1 dalyje yra nustatyta, kad pasipriešinimo dalyvių (rezistentų) teisių komisija išvadą dėl kario savanorio, laisvės kovų dalyvio teisinio statuso pripažinimo ar nepripažinimo pateikia Lietuvos gyventojų genocido ir rezistencijos tyrimo centro generaliniam direktoriui. Šis, remdamasis Pasipriešinimo dalyvių (rezistentų) teisių komisijos išvada, priima sprendimą. Pareiškėjas, nesutinkantis su sprendimu dėl statuso nepripažinimo, gali jį apskųsti administraciniam teismui per 30 dienų nuo pranešimo gavimo.
Atsižvelgus į tai, kario savanorio statusą gali pripažinti tik Lietuvos gyventojų genocido ir rezistencijos tyrimo centro generalinis direktorius. Jo sprendimą nepripažinti šį statusą asmuo turi teisę skųsti administraciniam teismui. 

